title: Komisjoni rakendusmäärus (EL) 2020/501, 6. aprill 2020, millega kehtestatakse erand rakendusmäärusest (EL) nr 809/2014 seoses ühtse taotluse, toetuse- või maksetaotluste esitamise lõpptähtpäevaga, ühtse taotluse või maksetaotluse muudatustest teatamise lõpptähtpäevaga ning toetusõiguste taotluste või põhitoetuskava toetusõiguste väärtuse suurendamise taotluste lõpptähtpäevaga aastaks 2020

text:
                  7.4.2020

                  ET

                  Euroopa Liidu Teataja

                  L 109/8

         KOMISJONI RAKENDUSMÄÄRUS (EL) 2020/501,
         6. aprill 2020,
         millega kehtestatakse erand rakendusmäärusest (EL) nr 809/2014 seoses ühtse taotluse, toetuse- või maksetaotluste esitamise lõpptähtpäevaga, ühtse taotluse või maksetaotluse muudatustest teatamise lõpptähtpäevaga ning toetusõiguste taotluste või põhitoetuskava toetusõiguste väärtuse suurendamise taotluste lõpptähtpäevaga aastaks 2020
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008, (1) eriti selle artikli 78 esimese lõigu punkti b,
         ning arvestades järgmist:

                     (1)

                     Komisjoni rakendusmäärusega (EL) nr 809/2014 (2) on kehtestatud ühtse taotluse, toetuse- või maksetaotluste esitamise lõpptähtpäev, ühtse taotluse või maksetaotluse muudatustest teatamise lõpptähtpäev ning toetusõiguste taotluste või põhitoetuskava toetusõiguste väärtuse suurendamise taotluste esitamise lõpptähtpäev.

                     (2)

                     Praeguse COVID-19 põhjustatud pandeemiast tuleneva olukorra ja liikmesriikides kehtestatud ulatuslike liikumispiirangute tõttu on kõikides liikmesriikides esinenud erakorralisi haldusraskusi.

                     (3)

                     See olukord on mõjutanud toetusesaajate võimalust esitada ühtset taotlust, toetuse- või maksetaotlusi ja toetusõiguste taotlusi või põhitoetuskava toetusõiguste väärtuse suurendamise taotlusi rakendusmääruse (EL) nr 809/2014 artikli 13 lõikega 1 ja artikli 22 lõikega 1 ettenähtud tähtaja jooksul.

                     (4)

                     Võttes arvesse kõnealust olukorda, on asjakohane teha rakendusmääruse (EL) nr 809/2014 artikli 13 lõikest 1 ja artikli 22 lõikest 1 erand, mis võimaldab liikmesriikidel määrata 2020. aastaks kindlaks ühtse taotluse, toetuse- või maksetaotluste esitamise tähtpäeva ning toetusõiguste taotluste või põhitoetuskava toetusõiguste väärtuse suurendamise taotluste esitamise tähtpäeva, mis on hilisem, kui on sätestatud kõnealustes artiklites. Kuna rakendusmääruse (EL) nr 809/2014 artikli 11 lõikes 4 ning artikli 15 lõigetes 2 ja 2a osutatud kuupäevad ja ajavahemikud on seotud nimetatud määruse artikli 13 lõikes 1 sätestatud lõpptähtpäevaga, tuleks teha samasugune erand eelkontrollide tulemustest ja ühtse taotluse või maksetaotluse muudatustest teatamiseks.

                     (5)

                     Kuna need erandid peaksid hõlmama ühtset taotlust, toetuse- ja maksetaotlusi, muudatuste tegemist ühtses taotluses või maksetaotluses ning toetusõiguste taotlusi 2020. aasta kohta, on asjakohane, et käesolevat määrust kohaldatakse 2020. aastaks esitatud taotluste ja maksetaotluste suhtes.

                     (6)

                     Käesoleva määrusega ette nähtud meetmed on kooskõlas otsetoetuste korralduskomitee ja maaelu arengu komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Erandina rakendusmääruse (EL) nr 809/2014 artikli 13 lõike 1 esimesest lõigust ei tohi liikmesriikide poolt 2020. aastaks kindlaksmääratavad ühtse taotluse, toetuse- või maksetaotluste esitamise lõpptähtpäevad olla hilisemad kui 15. juuni. Eesti, Läti, Leedu, Soome ja Rootsi puhul on tähtpäev hiljemalt 15. juuli.

            Artikkel 2
            Erandina rakendusmääruse (EL) nr 809/2014 artikli 15 lõike 2 esimesest lõigust võivad liikmesriigid 2020. aasta kohta otsustada, et rakendusmääruse (EL) nr 809/2014 artikli 15 lõike 1 kohaselt tehtud muudatustest ühtses taotluses või maksetaotluses tuleb pädevale asutusele teatada hiljemalt 30. juuniks. Eesti, Läti, Leedu, Soome ja Rootsi võiva määrata muudatustest teatamise tähtpäevaks hiljemalt 30. juuli.

            Artikkel 3
            Artiklites 1 ja 2 sätestatud erandit kohaldatakse asjaomastes liikmesriikides ka vastavalt 26 ja 9 kalendripäeva pikkuste ajavahemike arvutamiseks pärast rakendusmääruse (EL) nr 809/2014 artikli 11 lõikes 4 ja artikli 15 lõikes 2a osutatud ühtse taotluse, toetuse- või maksetaotluste esitamise lõpptähtpäeva ning ühtse taotluse või maksetaotluse muudatustest teatamise lõpptähtpäeva.

            Artikkel 4
            Erandina rakendusmääruse (EL) nr 809/2014 artikli 22 lõikest 1 ei tohi liikmesriikide poolt 2020. aastaks kindlaks määratav toetusõiguste taotluste või põhitoetuskava toetusõiguste väärtuse suurendamise taotluste esitamise tähtpäev olla hilisem kui 15. juuni. Eesti, Läti, Leedu, Soome ja Rootsi puhul on tähtpäev hiljemalt 15. juuli.

            Artikkel 5
            Käesolev määrus jõustub selle Euroopa Liidu Teatajas avaldamise päeval.
            Seda kohaldatakse 2020. aastaks esitatud taotluste ja maksetaotluste suhtes.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 6. aprill 2020

                  Komisjoni nimel

                  eesistuja

               Ursula VON DER LEYEN

            (1)  ELT L 347, 20.12.2013, lk 549.

            (2)  Komisjoni 17. juuli 2014. aasta rakendusmäärus (EL) nr 809/2014, millega kehtestatakse Euroopa Parlamendi ja nõukogu määruse (EL) nr 1306/2013 rakenduseeskirjad seoses ühtse haldus- ja kontrollisüsteemi, maaelu arengu meetmete ja nõuetele vastavusega (ELT L 227, 31.7.2014, lk 69).


title: Komisjoni rakendusmäärus (EL) 2020/500, 6. aprill 2020, millega lubatakse vastavalt Euroopa Parlamendi ja nõukogu määrusele (EL) 2015/2283 lasta uuendtoiduna turule õlisalvei (Salvia hispanica) seemnetest valmistatud osaliselt rasvatustatud pulbrid ning muudetakse komisjoni rakendusmäärust (EL) 2017/2470 (EMPs kohaldatav tekst)

text:
                  7.4.2020

                  ET

                  Euroopa Liidu Teataja

                  L 109/2

         KOMISJONI RAKENDUSMÄÄRUS (EL) 2020/500,
         6. aprill 2020,
         millega lubatakse vastavalt Euroopa Parlamendi ja nõukogu määrusele (EL) 2015/2283 lasta uuendtoiduna turule õlisalvei (Salvia hispanica) seemnetest valmistatud osaliselt rasvatustatud pulbrid ning muudetakse komisjoni rakendusmäärust (EL) 2017/2470
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2283, mis käsitleb uuendtoitu, millega muudetakse Euroopa Parlamendi ja nõukogu määrust (EL) nr 1169/2011 ning tunnistatakse kehtetuks Euroopa Parlamendi ja nõukogu määrus (EÜ) nr 258/97 ja komisjoni määrus (EÜ) nr 1852/2001, (1) eriti selle artiklit 12,
         ning arvestades järgmist:

                     (1)

                     Määruses (EL) 2015/2283 on sätestatud, et liidus võib turule lasta ainult loa saanud ja liidu loetellu kantud uuendtoitu.

                     (2)

                     Vastavalt määruse (EL) 2015/2283 artiklile 8 võeti vastu komisjoni rakendusmäärus (EL) 2017/2470, (2) millega kehtestatakse lubatud uuendtoitude liidu loetelu.

                     (3)

                     Määruse (EL) 2015/2283 artikli 12 kohaselt peab komisjon esitama rakendusakti eelnõu uuendtoidu liidu turule laskmise lubamise ja liidu loetelu ajakohastamise kohta.

                     (4)

                     Äriühing Access Business Group International LLC (edaspidi „taotluse esitaja“) esitas 18. aprillil 2018 kooskõlas määruse (EL) 2015/2283 artikli 10 lõikega 1 komisjonile taotluse lasta uuendtoiduna liidu turule õlisalvei (Salvia hispanica) seemnetest valmistatud osaliselt rasvatustatud pulber. Taotluse esitaja taotles õlisalvei (Salvia hispanica) seemnetest valmistatud pulbri kasutamist mitmes järgmises üldelanikkonna jaoks ettenähtud toidugrupis: maitsestamata hapendatud piimatooted, sealhulgas naturaalne maitsestamata pett (välja arvatud steriliseeritud pett), mida ei ole pärast hapendamist kuumtöödeldud; maitsestamata hapendatud piimatooted, mida on pärast hapendamist kuumtöödeldud; maitsestatud hapendatud piimatooted, sealhulgas kuumtöödeldud tooted; kondiitritooted; puu- ja köögiviljamahlad; puu- ja köögiviljanektarid jms tooted; maitsestatud joogid; toidulisandid, nagu määratletud Euroopa Parlamendi ja nõukogu direktiivis 2002/46/EÜ, (3) välja arvatud imikute ja väikelaste toidulisandid; pastatooted.

                     (5)

                     16. juulil 2018 esitas taotluse esitaja kooskõlas määruse (EL) 2015/2283 artikli 10 lõikega 1 komisjonile taotluse lasta uuendtoiduna liidu turule veel üks õlisalvei (Salvia hispanica) seemnetest valmistatud osaliselt rasvatustatud pulber. Taotluse esitaja taotles õlisalvei (Salvia hispanica) seemnetest valmistatud pulbri kasutamist mitmes järgmises üldelanikkonna jaoks ettenähtud toidugrupis: kondiitritooted; puu- ja köögiviljamahlad; puu- ja köögiviljanektarid jms tooted; maitsestatud joogid; toidulisandid, nagu on määratletud direktiivis 2002/46/EÜ, välja arvatud imikute ja väikelaste toidulisandid; pastatooted.

                     (6)

                     Need kaks komisjonile esitatud taotlust käsitlevad kahe erineva õlisalvei (Salvia hispanica) seemnetest valmistatud osaliselt rasvatustatud pulbri uuendtoiduna kasutamise lubamist. Mõlemad õlisalvei (Salvia hispanica) seemnetest valmistatud pulbrid on osaliselt rasvatustatud ning need saadakse tervete õlisalvei (Salvia hispanica) seemnete pressimisel ja jahvatamisel. Peamised erinevused nende kahe pulbri vahel on osakeste suurus ja mõne makrotoitaine sisaldus. Suure valgusisaldusega pulbri osakeste suurus on alla 130 μm ja selle valgusisaldus vähemalt 40 % ning suure kiudainesisaldusega pulbri osakeste suurus on alla 400 μm ja selle kiudainesisaldus on vähemalt 50 %. Mõlema pulbri kavandatud kasutusviisid on samuti sarnased.

                     (7)

                     Kooskõlas määruse (EL) 2015/2283 artikli 10 lõikega 3 konsulteeris komisjon 22. juunil 2018 ja 22. oktoobril 2018 Euroopa Toiduohutusametiga (edaspidi „toiduohutusamet“), paludes toiduohutusametil esitada teadusliku arvamuse õlisalvei (Salvia hispanica) seemnetest valmistatud pulbrite uuendtoiduna hindamise alusel. Arvestades kahe õlisalvei (Salvia hispanica) seemnetest valmistatud osaliselt rasvatustatud pulbri sarnasusi, hindas toiduohutusamet nende ohutust ühiselt.

                     (8)

                     15. mail 2019 võttis toiduohutusamet vastu teadusliku arvamuse „Safety of chia seeds (Salvia hispanica L.) powders, as novel foods, pursuant to Regulation (EU) 2015/2283“ („Õlisalvei (Salvia hispanica L.) seemnetest valmistatud pulbrite ohutus uuendtoiduna kasutamise puhul vastavalt määrusele (EL) 2015/2283“) (4). Arvamus on kooskõlas määruse (EL) 2015/2283 artikli 11 nõuetega.

                     (9)

                     Selles arvamuses jõudis toiduohutusamet järeldusele, et õlisalvei (Salvia hispanica) seemnetest valmistatud osaliselt rasvatustatud pulbrid on hinnatud kasutustingimuste korral ohutud. Seepärast annab toiduohutusameti arvamus piisavalt alust kinnitamaks, et õlisalvei (Salvia hispanica) seemnetest valmistatud osaliselt rasvatustatud pulbrid vastavad määruse (EL) 2015/2283 artikli 12 lõike 1 nõuetele, kui neid kasutatakse hinnatud kasutustingimuste ja -koguste juures maitsestamata hapendatud piimatoodetes, sealhulgas naturaalses maitsestamata petis (v.a steriliseeritud pett), mida ei ole pärast hapendamist kuumtöödeldud; maitsestamata hapendatud piimatoodetes, mida on pärast hapendamist kuumtöödeldud; maitsestatud hapendatud piimatoodetes, sealhulgas kuumtöödeldud toodetes; kondiitritoodetes; puu- ja köögiviljamahlades; puu- ja köögiviljanektarites jms toodetes; maitsestatud jookides; toidulisandites, nagu need on määratletud direktiivis 2002/46/EÜ, välja arvatud imikute ja väikelaste toidulisandid.

                     (10)

                     Oma teaduslikus arvamuses „Safety of chia seeds (Salvia hispanica L.) as a novel food for extended uses pursuant to Regulation (EU) 2015/2283“ („Õlisalvei (Salvia hispanica L.) seemnetest valmistatud pulbrite ohutus uuendtoiduna laiendatud kasutamise puhul vastavalt määrusele (EL) 2015/2283“) (5) hindas toiduohutusamet üht uuringut, milles osutati akrüülamiidi võimalikule moodustumisele, kui õlisalvei (Salvia hispanica) seemneid kasutatakse toidus, mida tuleb nende tootmisel, töötlemisel või valmistamisel kuumtöödelda temperatuuril 120 °C või üle selle. Toiduohutusamet leidis, et seda uuringut saab kohaldada ka õlisalvei (Salvia hispanica) seemnetest valmistatud pulbrite hindamisel, kuna kõnealused pulbrid erinevad juba liidu loetellu kantud õlisalvei (Salvia hispanica) seemnetest üksnes rasvatustamise poolest ning selline töötlemine on akrüülamiidi moodustumise suhtes neutraalne.

                     (11)

                     Toiduohutusamet märkis, et pastatooteid võidakse kuumtöödelda temperatuuril üle 120 °C ja seega võivad pastatooted olla akrüülamiidi olulised allikad, kuid muude kavandatud toidugruppide puhul ei esine akrüülamiidi võimaliku moodustumisega seotud ohutusprobleeme.

                     (12)

                     Oma arvamuses õlisalvei (Salvia hispanica) seemnetest valmistatud pulbrite ohutuse kohta leidis toiduohutusamet, et taotluse esitajalt ja/või avalikest allikatest on vaja saada lisateavet akrüülamiidi võimaliku moodustumise kohta, kui õlisalvei (Salvia hispanica) seemnetest valmistatud pulbrit sisaldavat toitu kuumtöödeldakse temperatuuril 120 °C või üle selle. Toiduohutusamet palus vastavalt määruse (EL) 2015/2283 artikli 11 lõikele 4 taotluse esitajalt lisateavet selliste töötlemisel tekkivate võimalike saasteainete kohta, mis võivad moodustuda toidu töötlemisel ja tootmisel (st tootja tasandil) ja/või siis, kui toitu, millele on lisatud õlisalvei (Salvia hispanica) seemnetest valmistatud pulbrit, kuumtöödeldakse tarbija poolt. Lisateabe esitamise tähtajaks määrati 13. mai 2019. Taotluse esitaja esitas lisateabe ettenähtud tähtajaks; toiduohutusamet jõudis järeldusele, et esitatud teave ei ole piisav, et käsitleda akrüülamiidi võimalikku moodustumist pastatoodetes temperatuuril üle 120 °C, mis võib olla tarbija tasandil asjakohane akrüülamiidi allikas.

                     (13)

                     Kuna puudub teave akrüülamiidi võimaliku moodustumise kohta pastatoodetes nende kuumtöötlemisel, lükkas toiduohutusamet õlisalvei seemnetest valmistatud pulbri pastatoodetes kasutamise hindamise edasi, kuni saadakse lisateavet. Sellest järeldub, et komisjonil ei ole praeguses etapis toiduohutusameti arvamust, mis on vajalik vastavalt määruse (EL) 2015/2283 artikli 12 lõike 1 punktidele a ja c õlisalvei (Salvia hispanica) seemnetest valmistatud pulbrite kasutamise heakskiitmiseks pastatoodetes, mida võidakse kuumtöödelda temperatuuril 120 °C või üle selle. Seepärast tehakse täiendav otsus sellise kasutusala kohta pärast toiduohutusameti asjakohase arvamuse avaldamist.

                     (14)

                     Toiduohutusameti arvamuses märgiti kättesaadava teaduskirjanduse hulgas ära ka kaks juhtumipõhist aruannet, milles seostati õlisalvei (Salvia hispanica) seemnete tarbimist allergiliste reaktsioonidega, ning selle põhjal järeldati, et õlisalvei seemnete tarbimisel võib esineda allergilisi reaktsioone. Toiduohutusamet leiab, et õlisalvei (Salvia hispanica) seemnetest valmistatud pulbrite allergiaoht on sarnane õlisalvei (Salvia hispanica) seemnete omaga, kuna pulbrite tootmisel läbitavad tootmisetapid ei muuda eeldatavasti õlisalvei (Salvia hispanica) seemnetest lähtuvat allergiaohtu. Arvestades, et praeguseks on teatatud ainult kahest allergiajuhtumist ja võttes arvesse õlisalvei (Salvia hispanica) seemnete laialdast tarbimist ning nende levikut liidu ja ülemaailmsel turul mitme aasta jooksul, ei tuleks liidus lubatud uuendtoidu loetelus esitada märgistuse erinõudeid seoses võimalike allergiliste reaktsioonidega õlisalvei (Salvia hispanica) seemnete tarbimisel, kuni toiduohutusamet ei ole õlisalvei (Salvia hispanica) seemnete allergiaohu kohta saanud täiendavaid teaduslikke tõendid ega neid hinnanud.

                     (15)

                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               1.   Käesoleva määruse lisas kirjeldatud õlisalvei (Salvia hispanica) seemnetest valmistatud osaliselt rasvatustatud pulbrid lisatakse liidus lubatud uuendtoitude loetellu, mis on kehtestatud rakendusmäärusega (EL) 2017/2470.

               2.   Lõikes 1 osutatud kanne liidu loetelus hõlmab lisas esitatud kasutustingimusi ja märgistamisnõudeid.

            Artikkel 2
            Rakendusmääruse (EL) 2017/2470 lisa muudetakse vastavalt käesoleva määruse lisale.

            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 6. aprill 2020

                  Komisjoni nimel

                  eesistuja

               Ursula VON DER LEYEN

            (1)  ELT L 327, 11.12.2015, lk 1.

            (2)  Komisjoni 20. detsembri 2017. aasta rakendusmäärus (EL) 2017/2470, millega vastavalt Euroopa Parlamendi ja nõukogu määrusele (EL) 2015/2283 uuendtoidu kohta kehtestatakse liidu uuendtoitude loetelu (ELT L 351, 30.12.2017, lk 72).

            (3)  Euroopa Parlamendi ja nõukogu 10. juuni 2002. aasta direktiiv 2002/46/EÜ toidulisandeid käsitlevate liikmesriikide õigusaktide ühtlustamise kohta (EÜT L 183, 12.7.2002, lk 51).

            (4)  EFSA Journal 2019; 17(6):5716.

            (5)  EFSA Journal 2019; 17(4):5657.

            LISA
            Rakendusmääruse (EL) 2017/2470 lisa muudetakse järgmiselt.

                        1)

                        Tabelisse 1 („Lubatud uuendtoidud“) lisatakse tähestikulises järjekorras järgmine kanne:

                                    Lubatud uuendtoit

                                    Uuendtoidu kasutamise tingimused

                                    Täiendavad märgistuse erinõuded

                                    Muud nõuded

                                    „Õlisalvei (Salvia hispanica) seemnetest valmistatud osaliselt rasvatustatud pulbrid

                                       Määratud toidugrupp

                                       Piirnorm

                                    Uuendtoidu nimetus seda sisaldava toiduaine märgistusel on „õlisalvei (Salvia hispanica) seemnetest valmistatud osaliselt rasvatustatud pulber“.

                                    Suure valgusisaldusega pulber

                                    Maitsestamata hapendatud piimatooted, sh naturaalne maitsestamata pett (v.a steriliseeritud pett), mida ei ole pärast hapendamist kuumtöödeldud

                                    0,7 %

                                    Maitsestamata hapendatud piimatooted, mida on pärast hapendamist kuumtöödeldud

                                    0,7 %

                                    Maitsestatud hapendatud piimatooted, sealhulgas kuumtöödeldud tooted

                                    0,7 %

                                    Kondiitritooted

                                    10 %

                                    Puuviljamahlad, nagu on määratletud direktiivis 2001/112/EÜ (*1), ja köögiviljamahlad

                                    2,5 %

                                    Puuviljanektarid, nagu on määratletud direktiivis 2001/112/EÜ, ning köögiviljanektarid ja samalaadsed tooted

                                    2,5 %

                                    Maitsestatud joogid

                                    3 %

                                    Toidulisandid, nagu määratletud direktiivis 2002/46/EÜ, välja arvatud imikute ja väikelaste toidulisandid

                                    7,5 g päevas

                                    Suure kiudainesisaldusega pulber

                                    Kondiitritooted

                                    4 %

                                    Puuviljamahlad, nagu on määratletud direktiivis 2001/112/EÜ, ja köögiviljamahlad

                                    2,5 %

                                    Puuviljanektarid, nagu on määratletud direktiivis 2001/112/EÜ, ning köögiviljanektarid ja samalaadsed tooted

                                    4 %

                                    Maitsestatud joogid

                                    4 %

                                    Toidulisandid, nagu määratletud direktiivis 2002/46/EÜ, välja arvatud imikute ja väikelaste toidulisandid

                                    12 g päevas

                        2)

                        Tabelisse 2 („Spetsifikatsioonid“) lisatakse tähestikulises järjekorras järgmine kanne:

                                    Lubatud uuendtoit

                                    Spetsifikatsioon

                                    „Õlisalvei (Salvia hispanica) seemnetest valmistatud osaliselt rasvatustatud pulbrid

                                       Kirjeldus/määratlus:

                                    Uuendtoidud on õlisalvei (Salvia hispanica) seemnetest valmistatud osaliselt rasvatustatud pulbrid, mis saadakse Salvia hispanica L. tervete seemnete pressimisel ja jahvatamisel.

                                       Füüsikalised näitajad:

                                    Võõrollus: 0,1 %

                                    Suure valgusisaldusega pulber

                                    Suure kiudainesisaldusega pulber

                                    Osakeste suurus

                                    ≤ 130 μm

                                    ≤ 400 μm

                                       Keemiline koostis:

                                    Suure valgusisaldusega Salvia hispanica pulber

                                    Suure kiudainesisaldusega Salvia hispanica pulber

                                    Niiskus

                                    ≤ 9,0 %

                                    ≤ 9,0 %

                                    Valk

                                    ≥ 40,0 %

                                    ≥ 24,0 %

                                    Rasv

                                    ≤ 17 %

                                    ≤ 12 %

                                    Kiudained

                                    ≤ 30 %

                                    ≥ 50 %

                                       Mikrobioloogilised kriteeriumid:

                                    Bakterite üldarv: ≤ 10 000  CFU/g
                                    Pärmseened: ≤ 500 CFU/g
                                    Hallitusseened: ≤ 500 CFU/g

                                       Staphylococcus aureus: ≤ 10 CFU/g
                                    Koliformsed bakterid: < 100 MPN/g
                                    Enterobakterid: ≤ 100 CFU/g

                                       Bacillus cereus: ≤ 50 CFU/g

                                       Escherichia coli: < 10 MPN/g

                                       Listeria monocytogenes: 1 grammis ei leidu

                                       Salmonella spp.: 25 grammis ei leidu

                                       Saasteained:
                                    Arseen: ≤ 0,1 ppm
                                    Kaadmium: ≤ 0,1 ppm
                                    Plii: ≤ 0,1 ppm
                                    Elavhõbe: ≤ 0,1 ppm
                                    Aflatoksiinide üldsisaldus: ≤ 4 ppb
                                    Ohratoksiin A: ≤ 1 ppb“

               (*1)  Nõukogu 20. detsembri 2001. aasta direktiiv 2001/112/EÜ inimtoiduks ettenähtud puuviljamahlade ja teatavate samalaadsete toodete kohta (EÜT L 10, 12.1.2002, lk 58).“


title: Nõukogu rakendusmäärus (EL) 2020/510, 7. aprill 2020, millega rakendatakse määrust (EL) nr 359/2011, mis käsitleb teatavate isikute, üksuste ja asutuste vastu suunatud piiravaid meetmeid seoses olukorraga Iraanis

text:
                  8.4.2020

                  ET

                  Euroopa Liidu Teataja

                  L 113/1

         NÕUKOGU RAKENDUSMÄÄRUS (EL) 2020/510,
         7. aprill 2020,
         millega rakendatakse määrust (EL) nr 359/2011, mis käsitleb teatavate isikute, üksuste ja asutuste vastu suunatud piiravaid meetmeid seoses olukorraga Iraanis
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 12. aprilli 2011. aasta määrust (EL) nr 359/2011, mis käsitleb teatavate isikute, üksuste ja asutuste vastu suunatud piiravaid meetmeid seoses olukorraga Iraanis, (1) eriti selle artikli 12 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 12. aprillil 2011 vastu määruse (EL) nr 359/2011.

                     (2)

                     Otsuse 2011/235/ÜVJP (2) läbivaatamise tulemusena otsustas nõukogu, et otsuses sätestatud piiravate meetmete kehtivust tuleb pikendada 13. aprillini 2021.

                     (3)

                     Nõukogu leidis ühtlasi, et kandeid määruse (EL) nr 359/2011 I lisas loetletud 82 isiku kohta tuleks ajakohastada.

                     (4)

                     Määruse (EL) nr 359/2011 I lisa tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 359/2011 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub selle Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 7. aprill 2020

                  Nõukogu nimel

                  eesistuja

               G. GRLIĆ RADMAN

            (1)  ELT L 100, 14.4.2011, lk 1.

            (2)  Nõukogu 12. aprilli 2011. aasta otsus 2011/235/ÜVJP teatavate isikute ja üksuste vastu suunatud piiravate meetmete kohta seoses olukorraga Iraanis (ELT L 100, 14.4.2011, lk 51).

            LISA
            Määruse (EL) nr 359/2011 I lisas esitatud kanded järgmiste isikute kohta asendatakse alltoodud kannetega:
            Isikud

                           Nimi

                           Tuvastamisandmed

                           Põhjendus

                           Loetellu kandmise kuupäev

                           „1.

                           AHMADI-MOQADDAM, Esmail

                           Sünnikoht: Teheran (Iraan)
                           Sünniaeg: 1961
                           Sugu: mees

                           Endine relvajõudude peastaabi ülema vanemnõunik julgeolekuküsimustes. Iraani riikliku politsei ülem 2005. aastast 2015. aasta alguseni. Loetellu kantud Iraani küberpolitsei juht 2011. aastast 2015. aasta alguseni. Temale alluvad jõud ründasid julmalt rahumeelseid meeleavaldusi ning sooritasid vägivaldse öise rünnaku Teherani Ülikooli ühiselamutes 15. juunil 2009. Praegu Jeemeni rahvale toetust osutava Iraani peakorteri juht.

                           12.4.2011

                           2.

                           ALLAHKARAM, Hossein

                           Sünnikoht: Najafabad (Iraan)
                           Sünniaeg: 1945
                           Sugu: mees

                           Ansar-e Hezbollahi koordineerimisnõukogu juht ning endine Iraani revolutsioonilise kaardiväe (IRGC) kindral. Ta oli Ansar-e Hezbollahi üks asutajatest. See poolsõjaväeline üksus vastutas äärmusliku vägivalla kasutamise eest üliõpilaste ja ülikoolide mahasurumisel aastatel 1999, 2002 ja 2009.
                           Ta on jätkuvalt juhtival kohal selles organisatsioonis, mis on valmis panema toime inimõiguste rikkumisi avalikkuse vastu, sealhulgas õhutama agressiooni naiste vastu tulenevalt nende riietusevalikust.

                           12.4.2011

                           3.

                           ARAGHI (ERAGHI), Abdollah

                           Sugu: mees
                           Auaste: brigaadikindral

                           IRGC brigaadikindral. Relvajõudude peastaabi julgeolekuosakonna juht.. Endine IRGC maavägede asejuht. Ta vastutas otse ja isiklikult meeleavalduste mahasurumise eest 2009. aasta suvel.

                           12.4.2011

                           4.

                           FAZLI, Ali

                           Sugu: mees
                           Auaste: brigaadikindral

                           Imaam Hosseini nimelise kadetikolledži juhataja (alates 2018. aastast). Endine Basij asekomandör (2009–2018), IRGC Seyyed al-Shohada vägede juht, Teherani provints (kuni veebruar 2010). Seyyed al-Shohada väed vastutavad julgeoleku eest Teherani provintsis ning neil oli oluline roll meeleavaldajate julmal mahasurumisel 2009. aastal.

                           12.4.2011

                           6.

                           JAFARI, Mohammad-Ali (teise nimega „Aziz Jafari“)

                           Sünnikoht: Yazd (Iraan)
                           Sünniaeg: 1.9.1957
                           Sugu: mees

                           Hazrat-e Baqiatollahi seltsi- ja kultuurimaja direktor. Endine IRGC komandör (2007. aasta september kuni 2019. aasta aprill). Kindral Mohammad-Ali (Aziz) Jafari alluvuses olnud IRGC-l ja Sarollahi baasil oli oluline roll 2009. aasta presidendivalimistesse ebaseaduslikul sekkumisel, poliitiliste aktivistide vahistamisel ja kinnipidamisel ning tänavatel toimunud kokkupõrgetes meeleavaldajatega.

                           12.4.2011

                           7.

                           KHALILI, Ali

                           Sugu: mees

                           IRGC kindral, juhtival ametikohal Sarollahi baasis. Allkirjastas 26. juunil 2009 terviseministeeriumile saadetud kirja, millega keelati dokumentide või tervisekaartide väljastamine isikutele, kes olid saanud viga või sattunud haiglasse valimisjärgsete sündmuste käigus.

                           12.4.2011

                           8.

                           MOTLAGH, Bahram Hosseini

                           Sugu: mees

                           Endine relvajõudude juhatuse ja peastaabi kolledži (DAFOOS) juht. IRGC Seyyed al-Shohada vägede endine ülem, Teherani provints. Seyyed al-Shohada vägedel oli 2009. aastal peamine roll meeleavalduste mahasurumise korraldamisel.

                           12.4.2011

                           9.

                           NAQDI, Mohammad-Reza

                           Sünnikoht: Najaf (Iraak)
                           Sünniaeg: umbes 1952.
                           Sugu: mees
                           Auaste: brigaadikindral

                           Iraani revolutsioonilise kaardiväe (IRGC) asekoordinaator. Endine kultuuri- ja sotsiaalküsimuste eest vastutav IRGC ülema asetäitja. Endine Basij komandör (2009–2016). IRGC Basij vägede komandörina vastutas Naqdi 2009. aasta lõpus toimunud väärkohtlemiste eest või osales nendes, sh vägivaldne reageerimine 2009. aasta detsembris toimunud Ashura päeva meeleavaldustele, mille tagajärjel hukkus kuni 15 inimest ja sadu meeleavaldajaid vahistati. Enne Basij komandöriks määramist 2009. aasta oktoobris oli ta Basij luureüksuse ülem ja vastutas valimisjärgsete mahasurumiste käigus vahistatute ülekuulamise eest.

                           12.4.2011

                           10.

                           RADAN, Ahmad-Reza

                           Sünnikoht: Isfahan (Iraan)
                           Sünniaeg: 1963
                           Sugu: mees

                           Iraani õiguskaitsejõudude strateegiauuringute keskuse (riikliku politseiga seotud organ) juht. Iraani riikliku politsei ülema asetäitja kuni 2014. aasta juunini. Riikliku politsei ülema asetäitjana alates 2008. aastast vastutas Radan meeleavaldajate peksmise, mõrvamise ning meelevaldse vahistamise ja kinnipidamise eest politseijõudude poolt. Praegu IRGC komandör, kes vastutab Iraagi „terrorismivastaste“ vägede väljaõppe eest.

                           12.4.2011

                           11.

                           RAJABZADEH, Azizollah

                           Sugu: mees

                           Teherani linnapea nõunik. Endine Teherani katastroofide tagajärgede leevendamise organisatsiooni juht (2010–2013). Teherani politsei juhina (kuni jaanuarini 2010) vastutas politsei poolt meeleavaldajate ja üliõpilaste vastu toimepandud vägivaldsete rünnakute eest. Teherani piirkonna õiguskaitsejõudude komandörina oli Azizollah Rajabzadeh kõige kõrgema astme ametnik, keda süüdistati Kahrizaki kinnipidamiskeskuses 2009. aasta detsembris toimepandud väärkohtlemistes.

                           12.4.2011

                           12.

                           SAJEDI-NIA, Hossein

                           Sugu: mees

                           Politseioperatsioonide asekomandör. Endine Teherani politseiülem, endine Iraani riikliku politsei ülema asetäitja, vastutav politseioperatsioonide eest. Tema ülesanne on koordineerida siseministeeriumi jaoks Iraani pealinnas läbi viidavaid repressioone.

                           12.4.2011

                           13.

                           TAEB, Hossein

                           Sünnikoht: Teheran (Iraan)
                           Sünniaeg: 1963
                           Sugu: mees

                           IRGC luureorganisatsiooni juht alates 2009. aasta oktoobrist. Tema vastutusala laienes 2019. aasta mais, kui ühendati IRGC strateegilise luure asejuhi büroo ja IRGC luureorganisatsioon. Basij komandör kuni 2009. aasta oktoobrini. Tema alluvuses olevad väed osalesid rahumeelsete meeleavaldajate massilises peksmises, mõrvamises, kinnipidamises ja piinamises.

                           12.4.2011

                           14.

                           SHARIATI, Seyeed Hassan

                           Sugu: mees

                           Ülemkohtu 28. osakonna nõunik ja liige. Mashhadi kohtusüsteemi juht kuni septembrini 2014. Tema juhtimisel toimunud kohtuistungid olid pealiskaudsed ja kinnised, kinni ei peetud süüdistatavate põhiõigustest ning toetuti ülestunnistustele, mis saadi survestamise ja piinamise teel. Kuna hukkamisotsuseid tehti massiliselt, ei järgitud surmaotsuste väljastamisel nõuetekohaselt õiglase ärakuulamise menetlust.

                           12.4.2011

                           15.

                           DORRI-NADJAFABADI, Ghorban-Ali

                           Sünnikoht: Najafabad (Iraan)
                           Sünniaeg: 1945
                           Sugu: mees

                           Asjatundjate kogu liige, samuti Iraani kõrgeima juhi esindaja Markazi provintsis (keskprovints) ning kõrgeima halduskohtu juht. Iraani peaprokurör kuni septembrini 2009, samuti endine luureminister president Khatami ajal. Iraani peaprokurörina andis pärast esimesi valimisjärgseid meeleavaldusi korralduse näidisprotsessideks ja juhtis neid, kus süüdistatavad jäeti ilma nende õigustest ja advokaadist.

                           12.4.2011

                           16.

                           HADDAD, Hassan (teise nimega Hassan ZAREH DEHNAVI)

                           Sugu: mees

                           Endine Teherani revolutsioonilise kohtu turvaametniku asetäitja. Endine kohtunik, Teherani revolutsiooniline kohus, 26. filiaal. Vastutas valimisjärgse kriisiga seotud kinnipidamisjuhtumite eest ning ähvardas regulaarselt kinnipeetavate perekondi, et neid vaikima sundida. Ta mängis 2009. aastal tähtsat rolli kinnipidamismääruste väljastamisel Kahrizaki kinnipidamiskeskusele. 2014. aasta novembris tunnistasid Iraani ametivõimud ametlikult tema osalust kinnipeetavate surmajuhtumites.

                           12.4.2011

                           17.

                           SOLTANI, Hodjatoleslam Seyed Mohammad

                           Sugu: mees

                           Islamipropaganda organisatsiooni juht Khorāsān-e Razavī provintsis. Kuni 2013. aastani kohtunik Mashhadi revolutsioonilises kohtus. Tema juhtimisel toimunud kohtuistungid olid pealiskaudsed ja kinnised, kinni ei peetud süüdistatavate põhiõigustest. Kuna hukkamisotsuseid tehti massiliselt, ei järgitud surmaotsuste väljastamisel nõuetekohaselt õiglase ärakuulamise menetlust.

                           12.4.2011

                           18.

                           HEYDARIFAR, Ali-Akbar

                           Sugu: mees

                           Endine kohtunik, Teherani revolutsiooniline kohus. Osales meeleavaldajate kohtuprotsessides. Kohus küsitles teda seoses Kahrizakis toimepandud väärkohtlemistega. Ta mängis 2009. aastal tähtsat rolli kinnipidamismääruste väljastamisel, millega saadeti kinnipeetavad Kahrizaki kinnipidamiskeskusesse. 2014. aasta novembris tunnistasid Iraani ametivõimud ametlikult tema osalust kinnipeetavate surmajuhtumites.

                           12.4.2011

                           19.

                           JAFARI-DOLATABADI, Abbas

                           Sünnikoht: Yazd (Iraan)
                           Sünniaeg: 1953
                           Sugu: mees

                           Endine Teherani peaprokurör (2009. aasta august kuni 2019. aasta aprill). Dolatabadi juhitav prokuratuur mõistis süüdi hulga meeleavaldajaid, sh isikuid, kes osalesid 2009. aasta detsembris Ashura päeva meeleavaldustel. Andis 2009. aasta septembris korralduse Karroubi büroo sulgemiseks ning mitmete reformimeelsete poliitikute vahistamiseks, keelustas juunis 2010 kaks reformimeelset erakonda. Tema juhitav prokuratuur süüdistas meeleavaldajaid moharebeh’is või jumalavaenulikkuses, mida karistatakse surmanuhtlusega ega võimaldanud surmamõistetutele nõuetekohast menetlust. Samuti ründas ja vahistas tema juhitav prokuratuur reformimeelseid, inimõiguste aktiviste ning meediaga seotud isikuid, mis oli osa poliitilise opositsiooni ulatuslikust mahasurumisest.
                           2018. aasta oktoobris teatas ta ajakirjandusele, et nelja vahistatud Iraani keskkonnaaktivisti süüdistati „korruptsiooni külvamises“, mida karistatakse surmanuhtlusega.

                           12.4.2011

                           20.

                           MOGHISSEH, Mohammad (teise nimega NASSERIAN)

                           Sugu: mees

                           Kohtunik, Teherani revolutsioonilise kohtu juht, 28. filiaal. Samuti peetakse teda vastutavaks bahai kogukonna liikmete süüdimõistmise eest. Tegeles valimisjärgsete kohtuasjadega. Määras ebaõiglastel kohtuprotsessidel sotsiaalsetele ja poliitilistele aktivistidele ning ajakirjanikele pikaaegsed vangistused ning mõistis mitu meeleavaldajat ning sotsiaalset ja poliitilist aktivisti surma.

                           12.4.2011

                           21.

                           MOHSENI-EJEI, Gholam-Hossein

                           Sünnikoht: Ejiyeh
                           Sünniaeg: umbes 1956
                           Sugu: mees

                           Lepitusnõukogu liige. Iraani peaprokurör alates 2009. aasta septembrist ning kohtusüsteemi juhi asetäitja ja kõneisik. Endine luureminister 2009. aasta valimiste ajal. Kui ta oli 2009. aasta valimiste ajal luureminister, vastutasid tema alluvuses olevad agendid sadade aktivistide, ajakirjanike, dissidentide ja reformimeelsete poliitikute kinnipidamise ja piinamise eest ning surve all valetunnistuste väljapressimise eest. Lisaks sunniti poliitikuid andma valetunnistusi talumatutel ülekuulamistel, kus kasutati piinamist, väärkohtlemist, väljapressimist ning pereliikmete ähvardamist.

                           12.4.2011

                           22.

                           MORTAZAVI, Said

                           Sünnikoht: Meybod, Yazd (Iraan)
                           Sünniaeg: 1967
                           Sugu: mees

                           Teherani peaprokurör kuni 2009. aasta augustini. Teherani peaprokurörina andis välja üldise korralduse sadade aktivistide, ajakirjanike ja üliõpilaste kinnipidamiseks. 2010. aasta jaanuaris leiti parlamentaarse juurdluse käigus, et ta vastutab otseselt kolme vangi kinnipidamise eest, kes hiljem vahi all olles surid. Tema töösuhe lõpetati 2010. aasta augustis pärast seda, kui Iraani kohtus uuriti tema rolli seoses nende kolme mehe surmaga, kes peeti tema korraldusel pärast valimisi kinni. 2014. aasta novembris tunnistasid Iraani ametivõimud ametlikult tema osalust kinnipeetavate surmajuhtumites. Iraani kohus mõistis ta 19. augustil 2015 õigeks süüdistustes, mis olid seotud kolme noore mehe piinamise ja surmaga Kahrizaki kinnipidamiskeskuses 2009. aastal.

                           12.4.2011

                           23.

                           PIR-ABASSI, Abbas

                           Sugu: mees

                           Kriminaalkolleegiumi kohtunik. Endine kohtunik, Teherani revolutsiooniline kohus, 26. filiaal. Vastutas valimisjärgsete kohtuasjade eest. Määras ebaõiglastel kohtuprotsessidel inimõiguste aktivistidele pikaaegsed vangistused ning mõistis mitu meeleavaldajat surma.

                           12.4.2011

                           24.

                           MORTAZAVI, Amir

                           Sugu: mees

                           Khorāsān-e Razavī provintsi kohtusüsteemi sotsiaalküsimuste ja kriminaalpreventsiooni osakonna juhi asetäitja. Mashhadi aseprokurör vähemalt 2015. aastani. Tema juhtimisel toimunud kohtuistungid olid pealiskaudsed ja kinnised, kinni ei peetud süüdistatavate põhiõigustest. Kuna hukkamisotsuseid tehti massiliselt, ei järgitud surmaotsuste väljastamisel nõuetekohaselt õiglase ärakuulamise menetlust.

                           12.4.2011

                           25.

                           SALAVATI, Abdolghassem

                           Sugu: mees

                           Kohtunik, Teherani revolutsioonilise koht juht, 15. filiaal. Teherani kohtu vastutav kohtunik. Vastutas valimisjärgsete juhtumite eest, oli juhtiv kohtunik 2009. aasta suve nn näidisprotsessidel, mõistis surma kaks näidisprotsessidel osalenud monarhisti. Määras rohkem kui sajale poliitilisele vangile, inimõiguste aktivistile ja meeleavaldajale pikaajalise vangistuse.
                           2018. aastal esitatud aruannete kohaselt jätkas ta sarnaste karistuste määramist, ilma et oleks nõuetekohaselt järgitud õiglase ärakuulamise menetlust.

                           12.4.2011

                           26.

                           SHARIFI, Malek Adjar (teise nimega SHARIFI, Malek Ajdar)

                           Sugu: mees

                           Ülemkohtu kohtunik, 43. osakonna juht. Ida-Aserbaidžaani kohtusüsteemi endine juhataja. Vastutas Sakineh Mohammadi-Ashtiani kohtuprotsessi eest.

                           12.4.2011

                           27.

                           ZARGAR, Ahmad

                           Sugu: mees

                           Majanduskorruptsiooni erikohtu 2. filiaali kohtunik. Kõlbluse säilitamise eest vastutava organisatsiooni juht. Endine kohtunik, Teherani apellatsioonikohus, 36. filiaal.
                           Ta kinnitas meeleavaldajatele määratud pikaajalised vangistused ja surmaotsused.

                           12.4.2011

                           28.

                           YASAGHI, Ali-Akbar

                           Sugu: mees

                           Ülemkohtu kohtunik, 44. osakonna juht. Fondi Setad-e Dieh tegevjuhi asetäitja. Kohtu esimees, Mashhadi revolutsiooniline kohus (2001–2011). Tema juhtimisel toimunud kohtuistungid olid pealiskaudsed ja kinnised, kinni ei peetud süüdistatavate põhiõigustest. Kuna hukkamisotsuseid tehti massiliselt (ajavahemikul suvi 2009 – suvi 2011 kuni 550 hukkamisotsust), ei järgitud surmaotsuste väljastamisel nõuetekohaselt õiglase ärakuulamise menetlust.

                           12.4.2011

                           29.

                           BOZORGNIA, Mostafa

                           Sugu: mees

                           Evini vangla 350. osakonna ülem. Kasutas mitmel korral vangide suhtes ebaproportsionaalset vägivalda.

                           12.4.2011

                           30.

                           ESMAILI, Gholam-Hossein

                           Sugu: mees

                           Alates 2019. aprillist kohtusüsteemi kõneisik. Endine Teherani kohtusüsteemi juht. Iraani Vanglate Organisatsiooni endine juht. Oma ametis osales poliitiliste meeleavaldajate massilises kinnipidamises ning vanglasüsteemis toimunud väärkohtlemise varjamises.

                           12.4.2011

                           31.

                           SEDAQAT (teise nimega Sedaghat), Farajollah

                           Sugu: mees

                           Teherani vangla keskjuhatuse abisekretär. Teherani Evini vangla ülem kuni oktoobrini 2010, perioodil, mil toimusid piinamised. Oli vangivalvur ning ähvardas sageli vange ja avaldas neile survet.

                           12.4.2011

                           32.

                           ZANJIREI, Mohammad-Ali

                           Sugu: mees

                           Iraani Vanglate Organisatsiooni juhi vanemnõuniku ja ülema asetäitjana vastutav vangide vastu toimepandud tõsiste inimõiguste rikkumiste eest. Juhtis süsteemi, kus vangid pidid taluma väärkohtlemist, piinamist ja ebainimlikku või inimväärikust alandavat kohtlemist ning elasid väga halbades tingimustes.

                           12.4.2011

                           33.

                           ABBASZADEH- MESHKINI, Mahmoud

                           Sugu: mees

                           Iraani kõrgema inimõiguste nõukogu nõunik. Kõrgema inimõiguste nõukogu endine sekretär. Endine Ilami provintsi kuberner. Endine siseministeeriumi poliitikadirektor. Erakondade ja poliitiliste rühmituste tegevust käsitleva seaduse artikli 10 komitee esimehena vastutas ta meeleavalduste ja muude avalike ürituste korraldamiseks loa andmise ning erakondade registreerimise eest.
                           2010. aastal peatas ta Mousaviga seotud kahe reformimeelse erakonna – Iraani Islamistliku Osalusrinde (Islamic Iran Participation Front) ja Mudžahiidide Islamirevolutsiooni Organisatsiooni (Islamic Revolution Mujahedeen Organization) – tegevuse. Alates 2009. aastast on ta järjekindlalt ja pidevalt keeldunud andmast luba mis tahes valitsusvälisteks kogunemisteks, keelates seega kasutada põhiseaduslikku õigust meelt avaldada, mis on viinud paljude rahumeelsete meeleavaldajate vahistamiseni ning on vastuolus kogunemisvabadusega.
                           Lisaks keeldus ta 2009. aastal andmast opositsioonile luba korraldada presidendivalimiste ajal toimunud meeleavalduste käigus tapetud inimestele pühendatud mälestustseremooniat.

                           10.10.2011

                           34.

                           AKBARSHAHI, Ali-Reza

                           Sugu: mees

                           Endine Iraani uimastikontrolli keskuse (teise nimega narkootikumidevastase keskuse) peadirektor. Endine Teherani politsei komandör. Tema juhitav politseiüksus vastutas kahtlusaluste kohtuvälise vägivaldse kohtlemise eest vahistamise ja eelvangistuse ajal. Teherani politsei oli ka seotud 2009. aasta juunis Teherani Ülikooli ühiselamutele korraldatud reididega, mille käigus politsei ja Basij tekitasid Iraani parlamendi (Majlis) komisjoni teatel vigastusi rohkem kui sajale tudengile. Praegu raudteepolitsei ülem.

                           10.10.2011

                           35.

                           AKHARIAN, Hassan

                           Sugu: mees

                           Karadjis asuva Radjaishahri vangla 1. osakonna ülem kuni 2010. aasta juulini. Mitmed endised kinnipeetavad on teada andnud piinamisest ning sellest, et ta on andnud korraldusi takistada kinnipeetavatele arstiabi andmist. Ühe Radjaishahri vangla kinnipeetava tunnistuse kohaselt peksid kõik vangivalvurid teda jõhkralt Akhariani täielikul teadmisel. Samuti on Akhariani ametiajal registreeritud vähemalt ühe kinnipeetava (Mohsen Beikvand) väärkohtlemine ja surm. Beikvand suri 2010. aasta septembris. Teised vangid on andnud usutavaid tunnistusi, et ta tapeti Hassan Akhariani antud korralduse alusel.

                           10.10.2011

                           36.

                           AVAEE, Seyyed Ali-Reza (teise nimega AVAEE, Seyyed Alireza)

                           Sugu: mees

                           Justiitsminister. Endine eriuurimiste ameti direktor. 2016. aasta juulini siseministri asetäitja ja avaliku registri juhataja. Kohtunike distsiplinaarkohtu nõunik alates 2014. aasta aprillist. Endine Teherani kohtusüsteemi juht. Teherani kohtusüsteemi juhina vastutas ta inimõiguste rikkumiste, meelevaldsete vahistamiste, kinnipeetavate õiguste rikkumiste ning hukkamiste suure arvu eest.

                           10.10.2011

                           37.

                           BANESHI, Jaber

                           Sugu: mees

                           Shirazi apellatsioonikohtu 22. filiaali juht alates 2011. aasta novembrist. Shirazi prokurör kuni 2011. aasta oktoobrini. Prokurör 2008. aasta Shirazi pommijuhtumiga seotud kohtuasjas, mida režiim kasutas selleks, et mõista surma teisi juhtumiga mitteseotud isikuid. Ta on vähemuste suhtes taotlenud surmanuhtlust ja teisi rangeid karistusi, mistõttu on muu hulgas rikutud vähemuste inimõigusi seoses õiglase kohtumenetluse ja meelevaldsest kinnipidamisest hoidumisega.

                           10.10.2011

                           38.

                           Kindralmajor dr FIRUZABADI, Seyyed Hasan (teise nimega kindralmajor dr FIRUZABADI, Seyed Hassan; kindralmajor dr FIROUZABADI, Seyyed Hasan; kindralmajor dr FIROUZABADI, Seyed Hassan)

                           Sünnikoht: Mashhad
                           Sünniaeg: 3.2.1951
                           Sugu: mees

                           Iraani relvajõudude ülemjuhatajana (1989–2016) oli ta riigi kõrgeim väejuht, kes vastutas kõigi sõjaväeüksuste ja kogu militaarpoliitika, sealhulgas Iraani revolutsioonilise kaardiväe (IRGC) ja politsei juhtimise eest. Tema ametliku käsuliini all surusid relvajõud 2009. aastal julmalt maha rahumeelsed meeleavaldajad ja pidasid neid massiliselt kinni.
                           Praegu Iraani kõrgeima juhi sõjaline nõunik ning kõrgeima riikliku julgeolekunõukogu ja lepitusnõukogu liige.

                           10.10.2011

                           39.

                           GANJI, Mostafa Barzegar

                           Sugu: mees

                           Qomi peaprokurör (2008–2017), nüüd vanglaküsimuste peadirektoraadi juht. Vastutas kümnete õigusrikkujate meelevaldse kinnipidamise ja väärkohtlemise eest Qomis. Ta osales nõuetekohase menetluse õiguse rängas rikkumises, aidates kaasa surmanuhtluse liigsele ja üha sagedasemale kasutamisele, mis tõi kaasa hukkamiste arvu järsu suurenemise aastatel 2009–2010.

                           10.10.2011

                           40.

                           HABIBI, Mohammad Reza

                           Sugu: mees

                           Isfahani peaprokurör. Endine justiitsministeeriumi Yazdi büroo juhataja. Isfahani endine aseprokurör. Osales menetlustes, milles jäeti kostjatele tagamata õiglane kohtumenetlus – näiteks Abdollah Fathi juhtum, kes hukati 2011. aasta mais pärast seda, kui Habibi eiras 2010. aasta märtsis toimunud kohtuistungil tema õigust saada ära kuulatud ning tema vaimse tervisega seotud probleeme. Seetõttu oli ta kaassüüdlane nõuetekohase menetluse õiguse rängas rikkumises, aidates kaasa hukkamiste arvu järsule suurenemisele 2011. aastal.

                           10.10.2011

                           41.

                           HEJAZI, Mohammad

                           Sünnikoht: Isfahan
                           Sünniaeg: 1956
                           Sugu: mees

                           IRGC kindral, etendas juhtivat rolli Iraani „vaenlaste“ hirmutamisel ja ähvardamisel. Endine IRGC Sarollahi vägede juht Teherani piirkonnas, endine Basij vägede juht, omas 2009. aastal keskset rolli meeleavalduste mahasurumisel pärast valimisi.

                           10.10.2011

                           43.

                           JAVANI, Yadollah

                           Sugu: mees

                           IRGC poliitiliste küsimuste asekomandör. Ta on teinud arvukaid katseid suruda maha sõna- ja aruteluvabadust, kasutades sel eesmärgil oma avalikke avaldusi, millega toetas meeleavaldajate ja teisitimõtlejate vahistamist ja karistamist. Oli üks esimesi kõrgemaid ametnikke, kes nõudsid 2009 aastal Moussavi, Karroubi ja Khatami vahistamist. Ta on toetanud selliste meetodite kasutamist, millega rikutakse õigusi õiglasele kohtumenetlusele, sealhulgas hõlmavad need avalikke ülestunnistusi, ning ta on avaldanud ülekuulamiste tulemusi enne kohtumõistmist. Samuti näitavad tõendid, et ta on toetanud vägivalla kasutamist meeleavaldajate vastu ning IRGC kauaaegse liikmena on ta väga tõenäoliselt olnud teadlik, et ülestunnistuste saavutamiseks on kasutatud karme ülekuulamismeetodeid.

                           10.10.2011

                           44.

                           JAZAYERI, Massoud

                           Sugu: mees
                           Auaste: brigaadikindral

                           Brigaadikindral Massoud Jazayeri oli Iraani relvajõudude ühendatud peastaabis kultuuriasjade eest vastutava ülema asetäitja (riigikaitse avalike suhete peakorter). Ta tegi relvajõudude ülema asetäitjana aktiivselt koostööd 2009. aasta meeleavalduste represseerimisel. Ta hoiatas ajalehele „Kayhan“ antud intervjuus, et Iraanis ja väljaspool Iraani on tuvastatud mitmeid meeleavaldajaid ning nendega tegeletakse siis, kui selleks saabub õige aeg.
                           Ta on kutsunud avalikult üles välisriikide massiteabevahendite ja Iraani opositsiooni represseerimisele. 2010. aastal nõudis ta, et valitsus võtaks vastu rangemad seadused välisriikide meediakanalitega koostööd tegevate iraanlaste suhtes.

                           10.10.2011

                           45.

                           JOKAR, Mohammad Saleh

                           Sugu: mees

                           Revolutsioonilise Kaardiväe parlamentaarsete küsimuste juhataja asetäitja. Yazdi provintsi parlamendisaadik 2011–2016 ning riikliku julgeoleku ja välispoliitika parlamendikomitee liige. Endine tudengite Basij vägede komandör.
                           Selles ametis osales ta aktiivselt meeleavalduste mahasurumises ning laste ja noorte ajupesus, mille eesmärgiks oli jätkata sõnavabaduse ja eriarvamuste mahasurumist. Rahvusliku julgeoleku ja välispoliitika parlamendikomisjoni liikmena toetas ta avalikult opositsiooni mahasurumist.

                           10.10.2011

                           46.

                           KAMALIAN, Behrouz
                           (teise nimega Hackers Brain, Behrooz_Ice)

                           Sünnikoht: Teheran (Iraan)
                           Sünniaeg: 1983
                           Sugu: mees

                           Iraani režiimiga seotud küberrühma Ashiyaneh juht. Behrouz Kamaliani asutatud Ashiyaneh Digital Security vastutab nii riigisisese opositsiooni ja reformistide kui ka välisriikide institutsioonide vastu toime pandud intensiivsete küberrünnakute eest. Kamaliani organisatsiooni Ashiyaneh töö on aidanud režiimil opositsiooni maha suruda, mis on hõlmanud mitmeid inimõiguste raskeid rikkumisi.

                           10.10.2011

                           47.

                           KHALILOLLAHI, Moussa (teise nimega KHALILOLLAHI, Mousa; ELAHI, Mousa Khalil)

                           Sugu: mees

                           Tabrizi prokurör. Ta oli seotud Sakineh Mohammadi-Ashtiani kohtuasjaga ja aitas kaasa nõuetekohase menetluse õiguse rängale rikkumisele.

                           10.10.2011

                           48.

                           MAHSOULI, Sadeq (teise nimega MAHSULI, Sadeq)

                           Sünnikoht: Oroumieh (Iraan)
                           Sünniaeg: 1959/60
                           Sugu: mees

                           Endise presidendi Mahmoud Ahmadinejadi nõunik ning praegune lepitusnõukogu liige ja Kestvusrinde juhi asetäitja. Sotsiaalhoolekande- ja sotsiaalkaitseminister 2009–2011. Siseminister kuni 2009. aasta augustini. Siseministrina kontrollis Mahsouli kõigi politseijõudude, siseministeeriumi turvatöötajate ja erariietes töötavate agentide tegevust. Tema juhtimise all ründasid nimetatud jõud 14. juunil 2009 Teherani Ülikooli ühiselamuid ning piinasid tudengeid ministeeriumi keldris (keldri kurikuulus 4. korrus). Politsei väärkohtles teisi meeleavaldajaid rängalt Kahrizaki kinnipidamiskeskuses, mis toimus Mahsouli kontrolli all.

                           10.10.2011

                           49.

                           MALEKI, Mojtaba

                           Sugu: mees

                           Justiitsministeeriumi asejuht Khorāsān-e Razavī provintsis. Endine Kermanshahi prokurör. Tal oli roll selles, et Iraanis oli surmamõistvate otsuste arv suur, oli muu hulgas prokurör kohtuasjas, kus seitse vangi mõisteti süüdi uimastikaubanduses ning kes poodi üles samal päeval, 3. jaanuaril 2010 Kermanshahi keskvanglas.

                           10.10.2011

                           50.

                           OMIDI, Mehrdad (teise nimega Reza; OMIDI, Reza)

                           Sugu: mees

                           Politsei uurimisosakonna VI jaoskonna juhataja. Endine Iraani politsei luureteenistuse juht. Endine Iraani politsei arvutikuritegude üksuse juht. Vastutas internetti kasutavate reformistide ja poliitiliste vastaste osas läbi viidud tuhandete uurimiste ja nende suhtes esitatud süüdistuste eest. Vastutas seega inimõiguste raskete rikkumiste eest, represseerides 2009. aasta nn rohelise liikumise ajal ja pärast seda isikuid, kes võtsid sõna oma seaduslike õiguste, sealhulgas sõnavabaduse kaitseks.

                           10.10.2011

                           51.

                           SALARKIA, Mahmoud

                           Sugu: mees
                           Endine Teherani jalgpalliklubi „Persepolis“ direktor.

                           Endine Teherani linna bensiini- ja transpordikomisjoni juht. Teherani vanglaküsimuste peaprokuröri asetäitja 2009. aasta meeleavalduste mahasurumise ajal. Teherani vanglaküsimuste peaprokuröri asetäitjana vastutas ta otseselt süütute ja rahumeelsete meeleavaldajate ning aktivistide suhtes välja antud paljude vahistamismääruste eest. Mitmetest inimõiguste kaitsjate aruannetest ilmneb, et peaaegu kõiki vahistatud isikuid peeti tema korraldusel erineva ajavahemiku jooksul kinni isoleeritult, võimaldamata neile juurdepääsu oma advokaadile või perele, ning ilma süüdistust esitamata, sageli sellistes tingimustes, mis võrduvad sunniviisilise kadumisega. Sageli ei teavitatud nende perekondi vahistamisest. Praegu töötab advokaadina.

                           10.10.2011

                           52.

                           KHODAEI SOURI, Hojatollah

                           Sünnikoht: Selseleh (Iraan)
                           Sünniaeg: 1964
                           Sugu: mees

                           Riikliku julgeoleku ja välispoliitika komitee liige. Lorestani provintsi parlamendisaadik. Parlamendi välis- ja julgeolekupoliitika komisjoni liige. Evini vangla ülem kuni 2012. aastani. Sellal, kui Souri oli Evini vangla ülem, oli piinamine seal tavapärane. 209. osakonnas hoiti mitmeid aktiviste kinni nende rahumeelse valitsusevastase tegevuse eest.

                           10.10.2011

                           53.

                           TALA, Hossein (teise nimega TALA, Hosseyn)

                           Sugu: mees

                           Eslamshahri linnapea. Endine Iraani parlamendi liige. Endine Teherani provintsi kindralkuberneri asetäitja („Farmandar“) kuni septembrini 2010, vastutas politseijõudude sekkumise eest ning seega meeleavalduste mahasurumise eest. Ta sai 2010. aasta detsembris autasu osaluse eest valimistejärgses represseerimises.

                           10.10.2011

                           54.

                           TAMADDON, Morteza (teise nimega TAMADON, Morteza)

                           Sünnikoht: Shahr Kord-Isfahan
                           Sünniaeg: 1959
                           Sugu: mees

                           Endine Teherani provintsi riikliku julgeolekunõukogu juht. Endine Teherani provintsi IRGC kindralkuberner. Oma ametikohal kuberneri ja Teherani provintsi riikliku julgeolekunõukogu juhina vastutas ta igasuguste repressioonide eest, mida IRGC Teherani provintsis korraldas, sealhulgas poliitiliste meeleavalduste mahasurumise eest alates 2009. aasta juunist. Praegu Khajeh Nasireddin Tusi Tehnoloogiaülikooli juhatuse liige.

                           10.10.2011

                           55.

                           ZEBHI, Hossein

                           Sugu: mees

                           Kohtusüsteemi esimene asenõunik ja ülemkohtu kohtunik. Iraani peaprokuröri asetäitja (2007–2015). Vastutas selles ametis kohtuasjade eest, mis algatati pärast 2009. aasta valimisi puhkenud meeleavaldusi ning mis viidi läbi inimõigusi rikkudes. Samuti toetas selles ametis liigrangeid karistusi narkokuritegude eest.

                           10.10.2011

                           56.

                           BAHRAMI, Mohammad- Kazem

                           Sugu: mees

                           Halduskohtu juht. Osales 2009. aastal relvajõudude kohtusüsteemi juhina rahumeelsete meeleavaldajate represseerimises.

                           10.10.2011

                           57.

                           HAJMOHAM- MADI, Aziz (teise nimega Aziz Hajmohammadi, Noorollah Azizmohammadi)

                           Sünnikoht: Teheran (Iraan)
                           Sünniaeg: 1948
                           Sugu: mees

                           Teherani provintsi kriminaalkohtu kohtunik. Töötab kohtusüsteemis juba alates 1971. aastast ning osales mitmes kohtuprotsessis meeleavaldajate vastu, eelkõige 2010. aasta jaanuaris kinni peetud õpetaja Abdol-Reza Ghanbari vastu, kellele määrati tema poliitilise tegevuse eest surmanuhtlus.

                           10.10.2011

                           58.

                           BAGHERI, Mohammad- Bagher

                           Sugu: mees

                           Alates 2015. aasta detsembrist ülemkohtu kohtunik. Endine Lõuna-Khorāsāni provintsi kohtuadministratsiooni aseesimees, vastutas kriminaalpreventsiooni eest. Lisaks sellele, et ta tunnistas 2011. aasta juunis 140 surmanuhtluse täideviimist ajavahemikus 2010. aasta märtsist kuni 2011. aasta märtsini, viidi samal ajavahemikul salaja täide veel ligikaudu 100 hukkamist samas Lõuna-Khorāsāni provintsis, ilma et sellest oleks teavitatud perekondi või advokaate. Seetõttu oli ta kaassüüdlane nõuetekohase menetluse õiguse rängas rikkumises, aidates kaasa surmanuhtluse arvukale kasutamisele.

                           10.10.2011

                           59.

                           BAKHTIARI, Seyyed Morteza

                           Sünnikoht: Mashhad (Iraan)
                           Sünniaeg: 1952
                           Sugu: mees

                           Imaam Homeini nimelise päästefondi esimees (alates 2019. aasta juulist). Endine imaam Reza pühamu asehaldur. Endine vaimulike eritribunali ametnik. Justiitsminister aastatel 2009–2013. Ajal, mil ta oli justiitsminister, halvenesid tingimused Iraani vanglates alla üldtunnustatud rahvusvahelisi standardeid ning vangide väärkohtlemine oli laialt levinud. Lisaks oli tal võtmeroll Iraani diasporaa ähvardamisel ja tagakiusamisel, kuulutades välja sellise erikohtu loomise, mis tegeleb konkreetselt riigist väljaspool elavate iraanlastega. Samuti suurenes tema ministriks olemise ajal Iraanis järsult hukkamiste arv, sealhulgas salajased hukkamised, mida valitsus välja ei kuulutanud, ja narkokuritegudega seotud hukkamised.

                           10.10.2011

                           60.

                           Dr HOSSEINI, Mohammad (teise nimega dr HOSSEYNI, Seyyed Mohammad; Seyed, Sayyed ja Sayyid)

                           Sünnikoht: Rafsanjan, Kerman
                           Sünniaeg: 1961
                           Sugu: mees

                           Endise presidendi Mahmoud Ahmadinejadi nõunik ja fundamentalistliku poliitilise rühmituse YEKTA kõneisik. Kultuuri- ja islamijuhtimise minister (2009–2013). Endise Iraani revolutsioonilise kaardiväe liikmena osales ta ajakirjanike represseerimises.

                           10.10.2011

                           61.

                           MOSLEHI, Heydar (teise nimega MOSLEHI, Heidar; MOSLEHI, Haidar)

                           Sünnikoht: Isfahan (Iraan)
                           Sünniaeg: 1956
                           Sugu: mees

                           Iraani relvajõudude ülemjuhataja ideoloogia- ja poliitbüroo esindaja (alates 2018. aastast). Endine IRGC kõrgeima kohtusüsteemi nõunik. Juhib organisatsiooni, mis avaldab materjale vaimulikkonna rolli kohta sõjas. Endine luureminister (2009–2013). Tema juhtimisel jätkas luureministeerium meeleavaldajate ja dissidentide ulatuslikku meelevaldset kinnipidamist ja tagakiusamist. Luureministeerium juhib Evini vangla 209. osakonda, kus on kinni hoitud suurel arvul aktiviste nende rahumeelse valitsusvastase tegevuse eest. Luureministeeriumi ülekuulajad on 209. osakonna kinnipeetavaid peksnud ning neid vaimselt väärkohelnud ja seksuaalselt kuritarvitanud.

                           10.10.2011

                           62.

                           ZARGHAMI, Ezzatollah

                           Sünnikoht: Dezful (Iraan)
                           Sünniaeg: 22. juuli 1959
                           Sugu: mees

                           Küberruumi ülemnõukogu ja kultuurirevolutsiooni nõukogu liige. Iraani Islamivabariigi ringhäälingu (IRIB) juht kuni 2014. aasta novembrini. IRIBi juhina vastutas ta kogu programmivaliku eest. IRIB on kandnud üle kinnipeetutelt vägivallaga saadud ülestunnistusi ja mitmeid „näidisprotsesse“ 2009. aasta augustis ja2011. aasta detsembris. Sellega rikuti selgelt rahvusvahelisi sätteid õiglase kohtumenetluse ja nõuetekohase menetluse õiguse kohta.

                           23.3.2012

                           63.

                           TAGHIPOUR, Reza

                           Sünnikoht: Maragheh (Iraan)
                           Sünniaeg: 1957
                           Sugu: mees

                           Küberruumi ülemnõukogu liige. Teherani linnavolikogu liige. Endine info- ja kommunikatsiooniminister (2009–2012).
                           Infoministrina oli ta üks juhtivaid ametnikke, kes vastutas tsensuuri ja kontrolli eest internetis toimuva tegevuse ning samuti igat liiki kommunikatsiooni (eelkõige mobiilitelefoni teel) üle. Poliitiliste kinnipeetavate ülekuulamise ajal kasutavad ülekuulajad nende isikuandmeid, e-kirju ja kõnesid. Mitmel korral pärast 2009. aasta presidendivalimisi ja tänavatel toimunud meeleavalduste ajal võeti ära mobiililevi ja tekstsõnumite saatmise võimalus, tõkestati satelliittelevisiooni kanalid ja kohapeal internet suleti või seda vähemalt aeglustati.

                           23.3.2012

                           64.

                           KAZEMI, Toraj

                           Sugu: mees

                           ELi poolt loetellu kantud küberpolitsei Teherani piirkonna üksuse ülem. Oma ametis kuulutas välja valitsusse häkkerite töölevärbamise kampaania, et paremini kontrollida internetis liikuvat teavet ja kahjustada „ohtlikke“ saite.

                           23.3.2012

                           65.

                           LARIJANI, Sadeq

                           Sünnikoht: Najaf (Iraak)
                           Sünniaeg: 1960 või august 1961
                           Sugu: mees

                           Nimetati 29. detsembril 2018 lepitusnõukogu juhiks. 2009. aastast alates kohtusüsteemi juht. Kohtusüsteemi juhina peab andma nõusoleku karistuseks iga qesa (kättemaks), hodoud’i (kuriteod jumala vastu) ja ta’zirat’i (kuriteod riigi vastu) eest ja selle registreerima. Karistuseks võib olla surmanuhtlus, piitsutamine ja amputeerimine. Sellega seoses on ta isiklikult heaks kiitnud arvukad surmamõistvad otsused, mis rikuvad rahvusvahelisi standardeid, sealhulgas kividega surnuks loopimine, poomine, alaealiste hukkamine ja avalikud hukkamised, kus vangid puuakse tuhandete inimeste silme all sildade külge. Seeläbi on ta aidanud kaasa hukkamiste arvu suurenemisele. Samuti on ta andnud loa kehaliseks karistamiseks, näiteks süüdimõistetu jäsemete amputeerimiseks ja tema silmadesse happe tilgutamiseks. Pärast Sadeq Larijani ametisse astumist on poliitiliste vangide, inimõiguste kaitsjate ja alaealiste meelevaldne vahistamine märkimisväärselt sagenenud. Samuti vastutab Sadeq Larijani selle eest, et Iraani kohtuprotsessides rikutakse korrapäraselt õigust õiglasele kohtumenetlusele.

                           23.3.2012

                           66.

                           MIRHEJAZI, Ali

                           Sugu: mees

                           Kuulub Iraani kõrgeima juhi siseringi ja on üks neist, kes vastutab alates 2009. aastast toimunud meeleavalduste mahasurumise kavandamise eest, ning on seotud nendega, kes neid meeleavaldusi maha suruvad.

                           23.3.2012

                           67.

                           SAEEDI, Ali

                           Sugu: mees

                           Alates 1995. aastast juhi esindaja IRGC juures, olles kogu oma karjääri teinud sõjalises institutsioonis, täpsemalt IRGC luureteenistuses. See ametikoht teeb temast hädavajaliku vahelüli juhi büroost tulevate käskude ja IRGC repressiooniaparaadi vahel.

                           23.3.2012

                           68.

                           RAMIN, Mohammad-Ali

                           Sünnikoht: Dezful (Iraan)
                           Sünniaeg: 1954
                           Sugu: mees

                           Ülemaailmse holokausti sihtasutuse peasekretär. Sihtasutus asutati 2006. aasta holokausti üldise suhtumise läbivaatamise rahvusvahelisel konverentsil, mille Ramin Iraani valitsuse nimel korraldas. Kuni 2013. aasta detsembrini pressiministri asetäitjana peamine tsensuuri eest vastutav ametnik; vastutas otseselt paljude reformimeelsete pressiorganite (Etemad, Etemad-e Melli, Shargh jt) ja pressi sõltumatu ametiühingu sulgemise eest ning ajakirjanike hirmutamise või vahistamise eest.

                           23.3.2012

                           69.

                           MORTAZAVI, Seyyed Solat

                           Sünnikoht: Farsan, Tchar Mahal-o-Bakhtiari (lõuna) (Iraan)
                           Sünniaeg: 1967
                           Sugu: mees

                           Kuni 2019. aasta novembrini Astan Qods Razavi sihtasutuse Teherani filiaali juht. Iraani suuruselt teise linna Mashhadi (kus toimuvad regulaarselt avalikud hukkamised) endine linnapea. Endine siseministri asetäitja, vastutav poliitiliste küsimuste eest, nimetati ametisse 2009. aastal. Selles ametis vastutas nende isikute represseerimise eest, kes võtsid sõna oma seaduslike õiguste, sealhulgas sõnavabaduse kaitseks. Hiljem määrati Iraani 2012. aasta parlamendivalimiste ja 2013. aasta presidendivalimiste valimiskomisjoni juhiks.

                           23.3.2012

                           73.

                           FAHRADI, Ali

                           Sugu: mees

                           Teherani justiitsministeeriumi õigusasjade ja riikliku järelevalve inspektsiooni asejuht. Endine Karaji prokurör. Vastutab inimõiguste raskete rikkumiste eest, sealhulgas selliste kohtuasjade menetlemise eest, mille puhul tehti surmamõistev otsus. Sel perioodil, mil ta oli Karaji piirkonna prokurör, toimus seal suur arv hukkamisi.

                           23.3.2012

                           74.

                           REZVANMA-NESH Ali

                           Sugu: mees

                           Alborzi piirkonna Karaji provintsi aseprokurör. Vastutav inimõiguste ränga rikkumise eest, muu hulgas oli osaline alaealise hukkamises.

                           23.3.2012

                           75.

                           RAMEZANI, Gholamhossein

                           Sugu: mees

                           Alates 2011. aastast kaitseministeeriumi luureülem; november 2009 – märts 2011: IRGC luurekomandör; märts 2008 – november 2009: IRGC luurekomandöri asetäitja; aprill 2006 – märts 2008: IRGC kaitse- ja luureülem. On seotud väljendusvabaduse allasurumisega, sealhulgas on seotud nende isikutega, kes vastutavad blogijate ja ajakirjanike vahistamise eest 2004. aastal, ning väidetavalt oli tal oma osa valimisjärgsete meeleavalduste allasurumisel 2009. aastal.

                           23.3.2012

                           76.

                           SADEGHI, Mohamed

                           Sugu: mees

                           IRGC kolonel ning tehnilise ja küberluure asejuht ning juhib IRGCs analüüsi- ja organiseeritud kuritegevuse vastase võitluse keskust. Vastutab blogijate ja ajakirjanike vahistamise ja piinamise eest.

                           23.3.2012

                           77.

                           JAFARI, Reza

                           Sünniaeg: 1967
                           Sugu: mees

                           Alates 2012. aastast kohtunike distsiplinaarkohtu nõunik. Kriminaalse olemusega veebisisu kindlakstegemise komisjoni liige, nimetatud komisjon vastutab veebisaitide ja sotsiaalmeedia tsensuuri eest. Küberkuritegevuse eriprokuratuuri juhataja aastatel 2007–2012. Vastutas väljendusvabaduse allasurumise eest, sealhulgas blogijate ja ajakirjanike vahistamise, kinnipidamise ja neile süüdistuste esitamise eest. Isikuid, kes vahistati kahtlustatuna küberkuritegudes, koheldi halvasti ning nendevastased kohtuprotsessid olid ebaõiglased.

                           23.3.2012

                           78.

                           RESHTE-AHMADI, Bahram

                           Sugu: mees

                           Teherani põhjapiirkonna kohtu kohtunik. Endine Teherani prokuratuuri inspektor. Teherani provintsi vanglate ameti juhataja asetäitja. Teherani aseprokurör kuni 2013. aastani. Juhtis Evini prokuratuuri. Vastutas inimõiguste kaitsjatele ja poliitilistele vangidele õiguste, sealhulgas külastusõiguse ja muude vangi õiguste keelamise eest.

                           23.3.2012

                           79.

                           RASHIDI AGHDAM, Ali Ashraf

                           Sugu: mees

                           Evini vangla endine ülem, määrati ametisse 2012. aasta keskel. Tema ametisoleku ajal halvenesid vanglatingimused ja teadete kohaselt vangide väärkohtlemine suurenes. 2012. aasta oktoobris alustas üheksa naisvangi näljastreiki, protesteerimaks nende õiguste rikkumise ja vägivaldse kohtlemise vastu vangivalvurite poolt.

                           12.3.2013

                           80.

                           KIASATI, Morteza

                           Sugu: mees

                           Ahwazi revolutsioonilise kohtu 4. filiaali kohtunik, mõistis surma neli araabia poliitvangi: Taha Heidariani, Abbas Heidariani, Abd al-Rahman Heidariani (kolm venda) ja Ali Sharifi. Nad vahistati, neid piinati ja nad poodi üles ilma nõuetekohase menetluseta. Nendele juhtumitele ja nõuetekohase menetluse puudumisele osutati 13. septembri 2012. aasta aruandes, mille oli koostanud ÜRO eriraportöör inimõiguste küsimustes Iraanis, ÜRO peasekretäri 22. augusti 2012. aasta aruandes Iraani kohta.

                           12.3.2013

                           81.

                           MOUSSAVI, Seyed Mohammad Bagher

                           Sugu: mees

                           Ahwazi revolutsioonilise kohtu 2. filiaali kohtunik, mõistis 17. märtsil 2012 riigi julgeoleku vastase tegevuse ja jumalavaenulikkuse eest surma viis Ahwazi araablast: Mohammad Ali Amouri, Hashem Sha’bani Amouri, Hadi Rashedi, Sayed Jaber Alboshoka ja Sayed Mokhtar Alboshoka. Iraani ülemkohus jättis 9. jaanuaril 2013 karistused jõusse. Neid viit peeti ilma süüdistuseta kinni rohkem kui aasta, neid piinati ja nad mõisteti surma ilma nõuetekohase menetluseta.

                           12.3.2013

                           82.

                           Dr SARAFRAZ, Mohammad (teise nimega Haj-agha Sarafraz)

                           Sünnikoht: Teheran
                           Sünniaeg: umbes 1963
                           Elukoht: Teheran
                           Sugu: mees

                           Endine küberruumi ülemnõukogu liige. Endine Iraani Islamivabariigi ringhäälingu (IRIB) juht (2014–2016). Endine ettevõtte IRIB World Service ja telekanali Press TV juhataja, vastutav kõigi programmialaste otsuste eest. Tihedalt seotud riigi julgeolekuaparaadiga. Press TV ja IRIB on tema juhtimisel teinud koostööd Iraani julgeolekuteenistuse ja prokuröridega, lastes eetrisse kinnipeetavate sunniviisilisi ülestunnistusi, sealhulgas Iraani-Kanada päritolu ajakirjaniku ja filmitegija Maziar Bahari sunniviisilise ülestunnistuse iganädalases programmis „Iran Today“. Ringhäälingu sõltumatu reguleeriv asutus OFCOM tegi telekanalile Press TV Ühendkuningriigis 100 000  naelsterlingi suuruse trahvi Bahari ülestunnistuse eetrisse laskmise eest 2011. aastal, mis oli filmitud vanglas, kus Bahari tegi surve all ülestunnistuse. Sarafrazi seostatakse seetõttu nõuetekohase menetluse õiguse ja õiglase kohtumenetluse õiguse rikkumisega.

                           12.3.2013

                           83.

                           JAFARI, Asadollah

                           Sugu: mees

                           Mazandarani provintsi prokurörina soovitas Jafari kasutada tema menetluses olevate juhtumite puhul surmanuhtlust, mis tõi kaasa arvukalt hukkamisi, sealhulgas avalikke hukkamisi, ning seda asjaoludel, mil surmanuhtluse määramine oli vastuolus rahvusvaheliste inimõigustega, sealhulgas seetõttu, et tegemist oli ebaproportsionaalse ja liigrange karistusega. Jafari vastutas ka ebaseaduslike vahistamiste ja bahai usku kinnipeetavate õiguste rikkumiste eest alates nende vahistamisest kuni luureteenistuse kinnipidamiskeskuses üksikvangistuses hoidmiseni.

                           12.3.2013

                           84.

                           EMADI, Hamid Reza (teise nimega Hamidreza Emadi)

                           Sünnikoht: Hamedan
                           Sünniaeg: umbes 1973
                           Elukoht: Teheran
                           Töökoht: Press TV peakontor, Teheran.
                           Sugu: mees

                           Telekanali Press TV uudiste sektsiooni juhataja. Endine Press TV vanemprodutsent.
                           Vastutav kinnipeetavate, sealhulgas ajakirjanike, poliitaktivistide, kurdi ja araabia vähemustesse kuuluvate isikute sunniviisilisi ülestunnistusi sisaldavate telelõikude valmistamise ja eetrisse laskmise eest, rikkudes rahvusvaheliselt tunnustatud õigusi õiglasele kohtumenetlusele ja nõuetekohasele menetlusele. Ringhäälingu sõltumatu reguleeriv asutus OFCOM tegi telekanalile Press TV Ühendkuningriigis 100 000  naelsterlingi suuruse trahvi Iraani-Kanada päritolu ajakirjaniku ja filmitegija Maziar Bahari sunniviisilise ülestunnistuse eetrisse laskmise eest 2011. aastal, mis oli filmitud vanglas, kus Bahari tegi ülestunnistuse surve all olles. Valitsusvälised organisatsioonid on andnud teada ka teistest juhtudest, kus Press TV lasi eetrisse sunniviisilisi ülestunnistusi. Emadit seostatakse seetõttu nõuetekohase menetluse ja õiglase kohtumenetluse õiguse rikkumisega.

                           12.3.2013

                           85.

                           HAMLBAR, Rahim

                           Sugu: mees

                           Tabrizi revolutsioonilise kohtu 1. filiaali kohtunik. Vastutav aseri etnilise vähemuse ja töötajate õiguste aktivistidele karmide karistuste määramise eest, süüdistades neid spioneerimises, riigi julgeoleku vastases tegevuses, Iraani režiimi vastases propagandas ja Iraani juhi solvamises. Ühes olulises kohtuasjas mõistis ta 20-le vabatahtlikule maavärina tagajärgede likvideerijale vanglakaristuse nende püüete eest abistada maavärinaohvreid (maavärin Iraanis 2012. aasta augustis). Kohus leidis, et töölised on süüdi „kogunemises osalemises ja kokkumängus, et sooritada riigi julgeoleku vastaseid kuritegusid“.

                           12.3.2013

                           86.

                           MUSAVI-TABAR, Seyyed Reza

                           Sugu: mees

                           Shirazi revolutsioonilise prokuratuuri endine juht. Vastutav poliitaktivistide, ajakirjanike, inimõiguste kaitsjate, bahaide ja meelsusvangide ebaseaduslike vahistamiste ning väärkohtlemise eest; neid ahistati, piinati, kuulati üle ja neile ei võimaldatud kasutada advokaati ega nõuetekohast menetlust. Musavi-Tabar allkirjastas kohtuotsuseid kurikuulsas kinnipidamiskeskuses nr 100 (meestevangla), sealhulgas otsuse hoida bahaist naisvangi Raha Sabetit kolm aastat üksikvangistuses.

                           12.3.2013

                           87.

                           KHORAMABADI, Abdolsamad

                           „Kriminaalse veebisisu kindlakstegemise komisjoni“ juht.
                           Sugu: mees

                           Kohtujärelevalveasutuse direktori asetäitja (alates 13. oktoobrist 2018). Endine „kriminaalse veebisisu kindlakstegemise komisjoni“ juht; see on valitsusorganisatsioon, mis vastutab interneti tsensuuri ja küberkuritegevuse vastase tegevuse eest. Komisjon määratles tema juhtimisel „küberkuritegevuse“ mitme ähmase kategooria abil, millega tunnistati kuriteoks sellise infosisu loomine ja avaldamine, mida valitsev kord peab ebasobivaks. Ta on vastutav arvukate opositsiooni veebilehtede, elektrooniliste ajalehtede, blogide, inimõiguste kaitsmisega tegelevate valitsusväliste organisatsioonide veebilehtede ning Google’i ja Gmaili veebilehe piiramise ja blokeerimise eest alates 2012. aasta septembrist. Tal ja kõnealusel komisjonil oli aktiivne roll blogija Sattar Beheshti surmas; Beheshti suri 2012. aasta novembris vahi all olles. Seega on tema juhitav komisjon otseselt vastutav inimõiguste süstemaatilise rikkumise eest, eelkõige keelates ja filtreerides üldsusele mõeldud veebilehti ning takistades aeg-ajalt internetile juurdepääsu üldiselt.

                           12.3.2013“


title: Komisjoni rakendusmäärus (EL) 2020/557, 22. aprill 2020, millega muudetakse rakendusmäärust (EL) nr 988/2014 teatavate Moldova Vabariigist pärit põllumajandustoodete liidu tariifikvootide osas

text:
                  23.4.2020

                  ET

                  Euroopa Liidu Teataja

                  L 128/1

         KOMISJONI RAKENDUSMÄÄRUS (EL) 2020/557,
         22. aprill 2020,
         millega muudetakse rakendusmäärust (EL) nr 988/2014 teatavate Moldova Vabariigist pärit põllumajandustoodete liidu tariifikvootide osas
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 58 lõiget 1,
         ning arvestades järgmist:

                     (1)

                     Ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vaheline assotsieerimisleping (2) (edaspidi „leping“) sõlmiti liidu nimel 23. mail 2016 nõukogu otsusega (EL) 2016/839 (3). Leping jõustus 1. juulil 2016, kuid seda oli ajutiselt kohaldatud alates 1. septembrist 2014.

                     (2)

                     18. septembril 2014 võeti vastu komisjoni rakendusmäärus (EL) nr 988/2014, (4) millega avatakse Moldova Vabariigist pärit põllumajandustoodetele liidu tariifikvoodid ning sätestatakse nende haldamise kord.

                     (3)

                     Assotsieerimisnõukogu delegeeris 16. detsembril 2014 otsusega nr 3/2014 (5) lepingu artikli 438 lõikes 4 osutatud kaubanduskoosseisus kokkutulnud assotsieerimiskomiteele õiguse ajakohastada või muuta teatavaid kaubandusega seotud lepingu lisasid.

                     (4)

                     Pärast lepingu artikli 147 kohaseid konsultatsioone Moldova Vabariigiga nõustus liit suurendama Moldovast pärit lauaviinamarjade ja ploomide tariifikvootide mahtu ning kehtestama kirssidele uued tariifikvoodid (6). Sellest tulenevalt võttis kaubanduskoosseisus kokkutulnud assotsieerimiskomitee vastu otsuse nr 1/2020, millega ajakohastatakse lepingu XV lisa (7).

                     (5)

                     Pärast liidu tolliseadustiku ning selle rakendusaktide ja delegeeritud õigusaktide jõustumist haldab komisjon tariifikvoote vabasse ringlusse lubamise tollideklaratsioonide aktsepteerimise kuupäevade kronoloogilise järjekorra alusel kooskõlas komisjoni rakendusmääruses (EL) 2015/2447 (8) sätestatud tariifikvootide haldamise eeskirjadega.

                     (6)

                     Seepärast tuleks rakendusmäärust (EL) nr 988/2014 vastavalt muuta.

                     (7)

                     ELi – Moldova assotsieerimiskomitee otsus 1/2020 jõustus 23. jaanuaril 2020. Selleks et tagada käesoleva määruse lisas sätestatud kvootide tõhus haldamine ja õigeaegne kohaldamine, tuleks käesolevat määrust kohaldada alates eespool nimetatud kuupäevast.

                     (8)

                     Käesoleva määrusega ettenähtud meetmed on kooskõlas tolliseadustiku komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmäärust (EL) nr 988/2014 muudetakse järgmiselt.

                        1)

                        Artikkel 4 asendatakse järgmisega:

                           „Artikkel 4
                           Käesoleva määruse lisas kehtestatud tariifikvoote hallatakse vastavalt komisjoni rakendusmääruse (EL) 2015/2447 (*1) artiklitele 49–54.

                           (*1)  Komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT L 343, 29.12.2015, lk 558).“"

                        2)

                        Lisa asendatakse käesoleva määruse lisas esitatud tekstiga.

            Artikkel 2
            Käesolev määrus jõustub kolmandal päeval pärast selle avaldamist Euroopa Liidu Teatajas.
            Seda kohaldatakse alates 23. jaanuarist 2020.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 22. aprill 2020

                  Komisjoni nimel

                  eesistuja

               Ursula VON DER LEYEN

            (1)  ELT L 269, 10.10.2013, lk 1.

            (2)  ELT L 260, 30.8.2014, lk 4.

            (3)  Nõukogu 23. mai 2016. aasta otsus (EL) 2016/839 ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsieerimislepingu Euroopa Liidu nimel sõlmimise kohta (ELT L 141, 28.5.2016, lk 28).

            (4)  Komisjoni 18. septembri 2014. aasta rakendusmäärus (EL) nr 988/2014, millega avatakse Moldova Vabariigist pärit põllumajandustoodetele liidu tariifikvoodid ning sätestatakse nende haldamise kord (ELT L 278, 20.9.2014, lk 12).

            (5)  ELi – Moldova Vabariigi assotsieerimisnõukogu 16. detsembri 2014. aasta otsus nr 3/2014 teatavate assotsieerimisnõukogu volituste assotsieerimiskomitee kaubanduse erikoosseisule delegeerimise kohta (ELT L 110, 29.4.2015, lk 40).

            (6)  Nõukogu 19. detsembri 2019. aasta otsus (EL) 2019/2245 Euroopa Liidu nimel võetava seisukoha kohta kaubanduskoosseisus kokkutulnud assotsieerimiskomitees, mis on moodustatud ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsieerimislepinguga, seoses lepingu XV lisa (Tollimaksude kaotamine) ajakohastamisega (ELT L 336, 30.12.2019, lk 283).

            (7)  Kaubanduskoosseisus kokkutulnud ELi – Moldova Vabariigi assotsieerimiskomitee 23. jaanuari 2020. aasta otsus nr 1/2020, millega ajakohastatakse ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsieerimislepingu XV lisa (Tollimaksude kaotamine) (ELT L 34, 6.2.2020, lk 52).

            (8)  Komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT L 343, 29.12.2015, lk 558).

            LISA

                     „LISA
                     Kaupade kombineeritud nomenklatuuri klassifitseerimise üldreeglitest olenemata on toote kirjelduse sõnastus vaid soovituslik. Soodustuskava kohaldamisala määratakse kindlaks käesoleva lisa kontekstis käesoleva määruse vastuvõtmise ajal kehtivate CN-koodidega.

                                 Jrk-nr

                                 CN-kood

                                 Kauba kirjeldus

                                 Kvoodi periood

                                 Kvoodimaht aastas
                                 (netomass tonnides, kui ei ole ette nähtud teisiti)

                                 09.6800

                                 0702 00 00

                                 Tomatid, värsked või jahutatud

                                 Alates 1.9.2014 kuni 31.12.2014

                                 2 000

                                 Alates 1.1.2015 kuni 31.12.2015 ja igal sellele järgneval kalendriaastal

                                 2 000

                                 09.6801

                                 0703 20 00

                                 Küüslauk, värsked või jahutatud

                                 Alates 1.9.2014 kuni 31.12.2014

                                 220

                                 Alates 1.1.2015 kuni 31.12.2015 ja igal sellele järgneval kalendriaastal

                                 220

                                 09.6802

                                 0806 10 10

                                 Värsked lauaviinamarjad

                                 Alates 1.9.2014 kuni 31.12.2014

                                 10 000

                                 Alates 1.1.2015 kuni 31.12.2015 ja igal sellele järgneval kalendriaastal kuni 31.12.2019

                                 10 000

                                 Alates 1.1.2020 kuni 31.12.2020 ja igal sellele järgneval kalendriaastal

                                 20 000

                                 09.6803

                                 0808 10 80

                                 Värsked õunad (v.a siidriõunad, lahtiselt, 16. septembrist kuni 15. detsembrini)

                                 Alates 1.9.2014 kuni 31.12.2014

                                 40 000

                                 Alates 1.1.2015 kuni 31.12.2015 ja igal sellele järgneval kalendriaastal

                                 40 000

                                 09.6806

                                 0809 29 00

                                 Värsked kirsid (v.a hapukirsid)

                                 Alates 23.1.2020 kuni 31.12.2020 ja igal sellele järgneval kalendriaastal

                                 1 500

                                 09.6804

                                 0809 40 05

                                 Värsked ploomid

                                 Alates 1.9.2014 kuni 31.12.2014

                                 10 000

                                 Alates 1.1.2015 kuni 31.12.2015 ja igal sellele järgneval kalendriaastal kuni 31.12.2019

                                 10 000

                                 Alates 1.1.2020 kuni 31.12.2020 ja igal sellele järgneval kalendriaastal

                                 15 000

                                 09.6805

                                 2009 61 10

                                 Viinamarjamahl (k.a viinamarjavirre), kääritamata ja alkoholilisandita, Brixi arvuga kuni 30, 100 kg netomassi väärtusega üle 18 euro, suhkru- või muu magusainelisandiga või ilma

                                 Alates 1.9.2014 kuni 31.12.2014

                                 500

                                 Alates 1.1.2015 kuni 31.12.2015 ja igal sellele järgneval kalendriaastal

                                 500

                                 2009 69 19

                                 Viinamarjamahl (k.a viinamarjavirre), kääritamata ja alkoholilisandita, Brixi arvuga üle 67, 100 kg netomassi väärtusega üle 22 euro, suhkru- või muu magusainelisandiga või ilma

                                 2009 69 51
                                 2009 69 59

                                 Viinamarjamahl (k.a viinamarjavirre), kääritamata ja alkoholilisandita, Brixi arvuga üle 30 kuni 67, 100 kg netomassi väärtusega üle 18 euro, suhkru- või muu magusainelisandiga või ilma

               “


title: Nõukogu rakendusmäärus (EL) 2020/562, 23. aprill 2020, millega rakendatakse määrust (EL) nr 401/2013, mis käsitleb Myanmari/Birma vastu suunatud piiravaid meetmeid

text:
                  24.4.2020

                  ET

                  Euroopa Liidu Teataja

                  L 130/23

         NÕUKOGU RAKENDUSMÄÄRUS (EL) 2020/562,
         23. aprill 2020,
         millega rakendatakse määrust (EL) nr 401/2013, mis käsitleb Myanmari/Birma vastu suunatud piiravaid meetmeid
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 2. mai 2013. aasta määrust (EL) nr 401/2013, mis käsitleb Myanmari/Birma vastu suunatud piiravaid meetmeid ja millega tunnistatakse kehtetuks määrus (EÜ) nr 194/2008, (1) eriti selle artiklit 4i,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 2. mail 2013 vastu määruse (EL) nr 401/2013.

                     (2)

                     Kooskõlas määruse (EL) nr 401/2013 artikliga 4i on nõukogu läbi vaadanud kõnealuse määruse IV lisas esitatud isikute ja üksuste loetelu.

                     (3)

                     Ühe loetellu kantud isiku kohta on saadud ajakohastatud teavet.

                     (4)

                     Määruse (EL) nr 401/2013 IV lisa tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 401/2013 IV lisa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. aprill 2020

                  Nõukogu nimel

                  president

               G. GRLIĆ RADMAN

            (1)  ELT L 121, 3.5.2013, lk 1.

            LISA
            Määruse (EL) nr 401/2013 IV lisas esitatud isikute ja üksuste loetelu kanne 3 asendatakse järgmise kandega:

                           Nimi

                           Tuvastamisandmed

                           Loetellu kandmise põhjused

                           Loetellu kandmise kuupäev

                           „3.

                           Than Oo

                           Sünniaeg: 12. oktoober 1973
                           Sugu: mees
                           Sõjaväeline isikukood: BC 25723

                           Brigaadikindral Than Oo oli Myanmari relvajõudude (Tatmadaw) 99. kergjalaväe diviisi juhataja kuni 2018. aasta maini. Sellega seoses vastutab ta 99. kergjalaväe diviisi poolt rohingjade vastu Arakani osariigis toime pandud hirmutegude ja inimõiguste tõsiste rikkumiste eest 2017. aasta teisel poolel. See hõlmab ebaseaduslikke tapmisi, seksuaalvägivalda ning rohingjade majade ja ehitiste süstemaatilist põletamist.

                           25.6.2018“